約旦

約旦哈希姆王國係西亞阿拉伯半島西北部一個國家，面積大約89,342平方公里，人口大約1,062萬人，當中阿拉伯人佔全國大約95%總人口。東面係伊拉克，東南面係沙地阿拉伯，西面係以色列同巴勒斯坦，北面係敘利亞。

約旦係一個回教遜尼派國家，官方語言係阿拉伯話同英文，國慶喺5月25號。

簡史 
約旦本來係巴勒斯坦一部份，7世紀初屬阿拉伯帝國，1517年歸奧斯曼帝國，第一次世界大戰後淪為英國殖民地，1921年英國以約旦河為界，將巴勒斯坦一分為二，西部嗌返巴勒斯坦，東部建立「外約旦酋長國」。1946年3月22號英國承認外約旦獨立，5月25號改國名為「外約旦哈希姆王國」。1948年5月第一次中東戰爭入面，外約旦佔領約旦河西岸4,800平方公里土地。1950年4月，外約旦同西岸合併，改稱「約旦哈希姆王國」。1967年第三次中東戰爭入面，以色列佔領西岸。1988年7月，胡辛國王宣佈中斷同約旦河西岸地區嘅「法律同行政聯繫」。1994年10月，約旦同以色列簽和平條約。1995年2月9號，約旦收返畀以色列佔領嘅約莫340平方公里失地。

地理 

約旦面積大約89342平方公里，北面係敘利亞、東面係伊拉克，南面連接沙地阿拉伯，西面係以色列大部分地區係高原，海拔650－1000米。西部係約旦河谷，東部同東南部係沙漠，畀亞巴琳山脈貫穿。死海喺約旦嘅西部，係同以色列邊境嘅一部分。最高峰大約1854公尺，死海最低處低過海平面408公尺，係地球上地勢最低嘅地方。

氣候 
約旦大部分地區屬於亞熱帶沙漠氣候，西部山地屬於地中海氣候；每年平均降雨量大約100－700毫米。

政區

宗教

約旦嘅國教係伊斯蘭教，憲法規定宗教信仰自由。

約旦絕大多數信奉伊斯蘭教，遜尼派佔大約97.2%，其餘2.2%係羅馬天主教、希臘東正教、敘利亞東正教、科普特東正教、亞美尼亞東正教同新教信徒。另外，亦有0.4%係佛教、0.1%係印度教、小於0.1%係猶太教、小於1%民間信仰、小於0.1%未確定、小於0.1%為其他宗教。東正教同天主教信徒主要集中喺安曼同米底巴市。

約旦即使係伊斯蘭教國家，唔似得沙地阿拉伯、阿曼、也門等伊斯蘭教國家咁充有濃厚宗教氣氛同禁忌。

相